ताराचंद बडजात्या ने इस फिल्म के लिए सत्येन बोस से आग्रह किया था कि वह सुधीर कुमार और सुशील कुमार जैसे नए कलाकारों को मुख्य भूमिकाओं में लें। 1964 का साल याद करें, तब हिंदी सिनेमा में राज कपूर, शम्मी कपूर, धर्मेन्द्र, जितेंद्र से लेकर किशोर कुमार जैसे लोकप्रिय सितारों की धूम थी। राजश्री के कास्टिंग को-ऑर्डिनेटर नंद किशोर कपूर ने इन नई प्रतिभाओं को ताराचंद बडजात्या की बेटी राजश्री के सुझाव पर फिल्मों से जोडा। यह रहस्य ही है कि क्यों बाद में सुधीर और सुशील कुमार को फिल्में नहीं मिलीं, जबकि इसी फिल्म में पहली बार आए अब्बास खान उर्फ संजय खान आगामी वर्षों में पॉपुलर स्टार बने। तब खबर उडी थी कि एक बडे सितारे ने उनकी लोकप्रियता से डर कर उनकी हत्या करवा दी थी। हाल में पता चला कि सुशील कुमार जीवित हैं और मुंबई में ही रहते हैं। उनसे जानकारी मिली कि बाद के वर्षों में सुधीर कुमार की स्वाभाविक मृत्यु हो गई थी।